ฟ้าประกอบ รักเกียรติยิม

ฟ้าประกอบ รักเกียรติยิม ชื่อจริงว่า ประหยัด ไสวงาม เป็นชาวจังหวัดขอนแก่น เกิดเมื่อ 7 สิงหาคม พ.ศ. 2518 สถิติการชก  55 ครั้ง ชนะ 51 (น็อค 34) แพ้ 4

 ประวัติ 
ฟ้าประกอบเริ่มต้นจากการชกมวยไทยตามเวทีมวยแถวบ้านเกิดในชื่อ ก้องอีสาน ศิษย์กุดเชือก แต่ส่วนใหญ่แล้วชกแพ้มากกว่าชนะ ฟ้าประกอบจึงเลิกชกแล้วเดินทางมาทำงานเป็นช่างเฟอร์นิเจอร์กับพี่ชายในกรุงเทพฯเมื่อ พ.ศ. 2534 แต่เหมือนโชคชะตาลิขิตให้เป็นนักมวย ที่ทำงานในกรุงเทพฯของเขาอยู่ใกล้กับค่ายศิษย์กวนอิมของธวัชชัย เลิศธนากุลวัฒน์ เพื่อนๆจึงชวนฟ้าประกอบให้ลองเข้าไปซ้อมมวยในค่ายนั้น อรชุนน้อย ฮ.มหาชัย เทรนเนอร์ของค่ายศิษย์กวนอิมเห็นหน่วยก้านของฟ้าประกอบแล้วชอบใจจึงชักชวนให้เขาขึ้นชกมวยในชื่อใหม่ว่า ฟ้าประกอบ ศิษย์กวนอิม ตามชื่ออดีตนักมวยไทยชื่อดังชาวขอนแก่น ฟ้าประกอบ สิงห์สามเหลี่ยม

ฟ้าประกอบซ้อมมวยอยู่ไม่นาน ก็ได้ขึ้นชกมวยสากลที่เวทีราชดำเนิน ซึ่งเขาแสดงฝีมือได้ดี ชกชนะ 3 ครั้งรวด ก่อนจะมาแพ้ในการชกครั้งที่ 4 ให้กับเสาหิน ส.ธนิกุล แต่ฟ้าประกอบชกแก้มือเอาชนะเสาหินได้ในภายหลัง ต่อมาเขารับการสนับสนุนจาก พ.ต.ท. กรีรินทร์ อินทร์แก้ว ให้ขึ้นชิงแชมป์โลก WBF รุ่นแบนตั้มเวท ซึ่งฟ้าประกอบคว้าแชมป์มาครองได้ และป้องกันตำแหน่งได้หลายครั้งก่อนจะสละตำแหน่งและหยุดชกไปในปี 2541 ทั้งปี

ฟ้าประกอบกลับมาชกใหม่ในปี 2542 ซึ่งช่วงนั้นเป็นช่วงที่ผู้สนับสนุนของเขาเลิกสนับสนุนสถาบัน WBF หันมาส่งนักมวยในสังกัดขึ้นชิงแชมป์ของสหพันธ์มวยนานาชาติแทน ฟ้าประกอบได้ชิงแชมป์เงา IBF รุ่นจูเนียร์เฟเธอร์เวท และได้ชิงแชมป์โลกรุ่นเดียวกันนี้กับแมนนี่ ปาเกียว แต่ไม่สำเร็จ เป็นฝ่ายแพ้ทีเคโอไปแค่ยกแรกเท่านั้น

แม้จะแพ้กลับมาแต่ฟ้าประกอบยังได้รับการสนับสนุนต่อไป โดยเลื่อนรุ่นขึ้นมาชกในรุ่นเฟเธอร์เวทจนได้มีโอกาสชิงแชมป์โลก IBF รุ่นเฟเธอร์เวท ที่ว่างอีกครั้ง ฟ้าประกอบทำไม่สำเร็จอีก เป็นฝ่ายแพ้คะแนน วัลเดเมียร์ เปไรรา จากบราซิลแบบผิดฟอร์ม หลังจากนั้น ฟ้าประกอบจึงตัดสินใจแขวนนวม เลิกชกมวยไปในที่สุด

เกียรติประวัติ
 แชมป์โลก WBF รุ่นแบนตั้มเวท (2537 - 2541)
 ชิง 22 ตุลาคม 2537 ชนะคะแนน โบอัวเลม เบลกีฟ () ที่ สมาคมชาวปักษ์ใต้ ในพระบรมราชูปถัมภ์ แขวงศาลาธรรมสพน์ แขวงทวีวัฒนา เขตทวีวัฒนา กรุงเทพมหานคร
 ป้องกันแชมป์ครั้งที่ 1, 26 สิงหาคม 2538 ชนะน็อค ยก 2 โดดอง เวอทูดาโช่ () ที่ ภัตตาคารเจ้าพระยา แขวงอรุณอมรินทร์ เขตบางกอกน้อย กรุงเทพมหานคร
 ป้องกันแชมป์ครั้งที่ 2, 1 มิถุนายน 2539 ชนะน็อค ยก 4 บาร์รี่ ซีเวลล์ () ที่ จ.ประจวบคีรีขันธ์
 ป้องกันแชมป์ครั้งที่ 3, 28 กุมภาพันธ์ 2540 ชนะน็อค ยก 7 เอดการ์ การ์ซิอา () ที่ จ.นนทบุรี
 ป้องกันแชมป์ครั้งที่ 4, 4 เมษายน 2540 ชนะน็อค ยก 2 ซีซา ทาโฮ () ที่ จ.เชียงใหม่
 ป้องกันแชมป์ครั้งที่ 5, 30 พฤษภาคม 2540 ชนะน็อค ยก 2 เซร์ฮิโอ กอนซาเลซ () ที่ พระรามเก้าพลาซ่า สาขาพระราม 3 แขวงบางโคล่ เขตบางคอแหลม กรุงเทพมหานคร 
 ป้องกันแชมป์ครั้งที่ 6, 1 สิงหาคม 2540 ชนะน็อค ยก 6 ลูคัส แมทธิว (ออสเตรเลีย) ที่ จ.หนองคาย
 ป้องกันแชมป์ครั้งที่ 7, 27 ธันวาคม 2540 ชนะน็อค ยก 7 วูยานี มอส (แอฟริกาใต้) ที่ จ.สกลนคร
 มกราคม 2542 สละแชมป์
 แชมป์เงา IBF รุ่นจูเนียร์เฟเธอร์เวท (2542 - 2544)
 ชิง 24 ธันวาคม 2542 ชนะคะแนน อันดรียัน กัซปารี () ที่ มนตรีสตูดิโอ แขวงคลองจั่น เขตบางกะปิ กรุงเทพมหานคร
 ป้องกันแชมป์ครั้งที่ 1, 28 กรกฎาคม 2543 ชนะน็อค ยก 4 ซาอิด ซาคู () ที่ จ.เชียงใหม่
 ป้องกันแชมป์ครั้งที่ 2, 28 กันยายน 2543 ชนะน็อค ยก 4 ราวิล มูคามาเดียรอฟ () ที่ จ. เพชรบุรี
 ป้องกันแชมป์ครั้งที่ 3, 23 มีนาคม 2544 ชนะคะแนน เอดิซอน บาเลนเซีย () ที่ โรงแรมเจ้าพระยาปาร์ค แขวงรัชดาภิเษก เขตดินแดง แขวงสามเสนนอก เขตห้วยขวาง กรุงเทพมหานคร
 แชมป์ IBF แพนแปซิฟิก รุ่นเฟเธอร์เวท (2546 - 2548)
 ชิง 14 ตุลาคม 2546 ชนะคะแนน โรเบิร์ต ดาลินเซ (ฟิลิปปินส์) ที่ มหาวิทยาลัยธรรมศาสตร์ ท่าพระจันทร์ แขวงพระบรมมหาราชวัง เขตพระนคร กรุงเทพมหานคร
 ป้องกันแชมป์ครั้งที่ 1, 26 ก.พ. 2547 ชนะคะแนน แจ๊คสัน อาซิคู (ออสเตรเลีย) ที่ โรงเรียนวัดน้อยใน แขวงฉิมพลี เขตตลิ่งชัน กรุงเทพมหานคร กรุงเทพมหานคร
 ป้องกันแชมป์ครั้งที่ 2, 19 มี.ค.2547 ชนะน็อค ยก 6 โรเบิร์ต โอยัน (ฟิลิปปินส์) ที่ จ.นนทบุรี
 ป้องกันแชมป์ครั้งที่ 3, 27 เม.ย. 2547 ชนะน็อค ยก 4 ซอนนี มานาคาเน (อินโดนีเซีย) ที่ วิทยาลัยนครราชสีมา ต.บ้านใหม่ อ.เมืองนครราชสีมา จ.นครราชสีมา
 ป้องกันแชมป์ครั้งที่ 4, 9 ส.ค. 2547 ชนะน็อค ยก 7 ดอน ดอน ลาปุส (ฟิลิปปินส์) ที่ มหาวิทยาลัยราชภัฏจันทรเกษม แขวงจันทรเกษม เขตจตุจักร กรุงเทพมหานคร
 ป้องกันแชมป์ครั้งที่ 5, 10 ก.ย. 2547 ชนะคะแนน วาน จอน ไฮ () ที่ อ.ทุ่งสง จ.นครศรีธรรมราช
 ป้องกันแชมป์ครั้งที่ 6, 12 ต.ค. 2547 ชนะน็อค ยก 5 แจ๊ค อาซิส (ฟิลิปปินส์) ที่ จ.เพชรบุรี
 ป้องกันแชมป์ครั้งที่ 7, 12 พ.ย. 2547 ชนะน็อค ยก 2 โรนัลโด การ์ปูคู (อินโดนีเซีย) ที่ จ.ฉะเชิงเทรา
 ป้องกันแชมป์ครั้งที่ 8, 15 ธ.ค. 2547 ชนะน็อค ยก 2 อัลวิน เซริโน่ (ฟิลิปปินส์) ที่ จ.ชลบุรี
 ป้องกันแชมป์ครั้งที่ 9, 18 ก.พ. 2548 ชนะน็อค ยก 9 บ๊อบบี้ ปาเกียว (ฟิลิปปินส์) ที่ จ.ชลบุรี
 ป้องกันแชมป์ครั้งที่ 10, 18 มี.ค. 2548 ชนะน็อค ยก 5 เปโดร มัลโก้ (ฟิลิปปินส์) ที่ มหาวิทยาลัยธนบุรี แขวงหนองค้างพลู เขตหนองแขม กรุงเทพมหานคร
 เคยชิงแชมป์ต่อไปนี้แต่ไม่สำเร็จ
 ชิงแชมป์โลก IBF รุ่นจูเนียร์เฟเธอร์เวท, 26 ต.ค. 2545 แพ้ทีเคโอ​ ยก 1 แมนนี่ ปาเกียว (ฟิลิปปินส์) ที่ วิทยาลัยไรซาลเมมโมเรียล ดาเวา 
 ชิงแชมป์โลก IBF รุ่นเฟเธอร์เวท (ที่ว่าง) , 20 ม.ค.2549 แพ้คะแนน วัลเดเมียร์ เปไรรา () ที่ ฟ๊อกวูดรีสอร์ท รัฐคอนเน็กติกัต

อ้างอิง
 สถิติการชก  
 ชายพจน์. มวยดังไทยแลนด์: ฟ้าประกอบ รักเกียรติยิม ชิงแชมป์โลก IBF 2 ครั้งไม่สำเร็จ. นิตยสารมวยโลก. ฉบับที่ 1175 มีนาคม 2550 หน้า 44 – 46

หมวดหมู่:นักมวยสากลชาวไทยรุ่นแบนตัมเวท
หมวดหมู่:นักมวยสากลชาวไทยรุ่นซูเปอร์แบนตัมเวท
หมวดหมู่:นักมวยสากลชาวไทยรุ่นเฟเธอร์เวท
หมวดหมู่:นักมวยจากจังหวัดขอนแก่น
หมวดหมู่:แชมป์เงา IBF
หมวดหมู่:แชมป์โลก WBF
หมวดหมู่:แชมป์ IBF แพนแปซิฟิก
หมวดหมู่:นักมวยสากลชาวไทยจากค่ายมวยเกียรติกรีรินทร์โปรโมชัน